《瑶花 其二 玉兰花下作》
清代·黄燮清

珊然风格，蓦忆当初，怪似曾相识。珠娘亭院，携手处、正是花香时节。

扶肩小语，直看遍、琼楼南北。背粉墙、偷整罗裙，斗影一般清绝。

而今六度春风，叹冉冉芳华，前梦难觅。湘妃宝屧，归去也、愁弄冰弦瑶瑟。

旧时台榭，料深闭、半庭残月。剩几枝、冷倚栏干，也无人怜惜。

作者简介：黄燮清（1805～1864）晚清诗人、剧作家。原名宪清，字韵甫，号韵珊，又号吟香诗舫主人。浙江海盐武原镇人。道光十五年（1835）举人，后屡试不第，晚年始得宜都县令，调任松滋，未几卒。少工词曲，中年以后始致力于诗文。其诗多抒写个人不平遭遇及人民的生活疾苦，咏史吊古之作深沉豪放，颇具特色。有《倚晴楼诗集》及《倚睛楼七种曲》传世。